title: Tarybos įgyvendinimo reglamentas (ES) 2021/587 2021 m. balandžio 12 d. kuriuo įgyvendinamas Reglamentas (ES) Nr. 359/2011 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Irane

text:
2021 4 13

                  LT

                  Europos Sąjungos oficialusis leidinys

                  L 125/1

         TARYBOS ĮGYVENDINIMO REGLAMENTAS (ES) 2021/587
         2021 m. balandžio 12 d.
         kuriuo įgyvendinamas Reglamentas (ES) Nr. 359/2011 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Irane
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. balandžio 12 d. Tarybos reglamentą (ES) Nr. 359/2011 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Irane (1), ypač į jo 12 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2011 m. balandžio 12 d. Taryba priėmė Reglamentą (ES) Nr. 359/2011;

                     (2)

                     remdamasi Tarybos sprendimo 2011/235/BUSP (2) peržiūros rezultatais, Taryba nusprendė, kad jame nustatytos ribojamosios priemonės turėtų būti atnaujintos iki 2022 m. balandžio 13 d.;

                     (3)

                     vienas į Reglamento (ES) Nr. 359/2011 I priede pateiktą sąrašą įtrauktas asmuo mirė, todėl su juo susijęs įrašas iš priedo turėtų būti išbrauktas. Taryba taip pat padarė išvadą, kad reikėtų atnaujinti Reglamento (ES) Nr. 359/2011 I priede pateiktus įrašus, susijusius su 34 asmenimis ir vienu subjektu;

                     (4)

                     todėl Reglamentas (ES) Nr. 359/2011 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 359/2011 I priedas iš dalies keičiamas, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 12 d.

                  Tarybos vardu

                  Pirmininkė

               A. P. ZACARIAS

            (1)  OL L 100, 2011 4 14, p. 1.

            (2)  2011 m. balandžio 12 d. Tarybos sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane (OL L 100, 2011 4 14, p. 51).

            PRIEDAS
            Reglamento (ES) Nr. 359/2011 I priedas (2 straipsnio 1 dalyje nurodytų fizinių ir juridinių asmenų, subjektų ar įstaigų sąrašas) iš dalies keičiamas taip:

                        1)

                        iš sąrašo „Asmenys“ išbraukiamas 16 įrašas (susijęs su HADDAD Hassan (dar žinomas kaip Hassan ZAREH DEHNAVI);

                        2)

                        įrašai, susiję su toliau nurodytais 34 asmenimis ir vienu subjektu, pakeičiami šiais įrašais:
                        Asmenys

                                    Pavardė, vardas

                                    Identifikuojamoji informacija

                                    Priežastys

                                    Įtraukimo į sąrašą data

                                    „1.

                                    AHMADI-MOQADDAM Esmail

                                    Gimimo vieta: Tehran (Teheranas) (Iranas)
                                    Gimimo data: 1961 m.
                                    Lytis: vyras

                                    Buvęs ginkluotųjų pajėgų generalinio štabo viršininko vyresnysis patarėjas saugumo klausimais. Irano nacionalinės policijos vadovas (nuo 2005 m. iki 2015 m. pradžios). Taip pat Irano kovos su elektroniniais nusikaltimais policijos (įtrauktas į sąrašą subjektas) vadovas nuo 2011 m. sausio mėn. iki 2015 m. pradžios. Jo vadovaujamos pajėgos vykdė žiaurius išpuolius taikių protestų metu ir 2009 m. birželio 15 d. naktį įvykdė smurtinį išpuolį Teherano universiteto studentų bendrabučiuose. Buvęs Irano centro Jemeno žmonėms remti vadovas.

                                    2011 4 12

                                    4.

                                    FAZLI Ali

                                    Lytis: vyras
                                    Laipsnis: brigados generolas

                                    Buvęs Imam Hossein kadetų koledžo vadovas (nuo 2018 m. iki 2020 m. birželio mėn.). Buvęs Basij vado pavaduotojas (2009–2018 m.), Islamo revoliucijos gvardijos Seyyed al-Shohada korpuso Teherano provincijoje vadas (iki 2010 m. vasario mėn.). Seyyed al-Shohada korpusas atsako už saugumą Teherano provincijoje, jis atliko vieną iš svarbiausių vaidmenų per žiaurias represijas prieš protestuotojus 2009 m.

                                    2011 4 12

                                    8.

                                    MOTLAGH Bahram Hosseini

                                    Lytis: vyras

                                    Imam Hossein universiteto (Guardians of the Revolution) dėstytojas. Buvęs Kariuomenės vadovybės ir generalinio štabo koledžo (DAFOOS) vadovas. Buvęs Islamo revoliucijos gvardijos Seyyed al-Shohada korpuso Teherano provincijoje vadas. Seyyed al-Shohada korpusas atliko vieną iš svarbiausių vaidmenų organizuojant represijas protestų metu 2009 m.

                                    2011 4 12

                                    11.

                                    RAJABZADEH Azizollah

                                    Lytis: vyras

                                    „URBAN order“ centro vadas nuo 2014 m. Buvęs Teherano ekstremaliųjų įvykių poveikio švelninimo organizacijos vadovas (2010–2013 m.). Būdamas Teherano policijos vadovu iki 2010 m. sausio mėn. buvo atsakingas už smurtinius policijos išpuolius prieš protestuotojus ir studentus. Kaip Teherano metropolio teisės vykdymo užtikrinimo pajėgų vadas, jis buvo aukščiausio rango pareigūnas, kaltinamas dėl prievartos veiksmų Kahrizak (Karizako) sulaikymo įstaigoje 2009 m. gruodžio mėn.

                                    2011 4 12

                                    15.

                                    DORRI-NADJAFABADI Ghorban-Ali

                                    Gimimo vieta: Najafabad (Nadžafabadas) (Iranas)
                                    Gimimo data: 1950 12 3
                                    Lytis: vyras

                                    Ekspertų asamblėjos narys ir Aukščiausiojo Vadovo atstovas Markazi („Centrinėje“) provincijoje, taip pat Aukščiausiojo administracinio teismo pirmininkas. Irano generalinis prokuroras iki 2009 m. rugsėjo mėn., taip pat buvęs žvalgybos ministras M. Khatami prezidentavimo metu. Eidamas Irano generalinio prokuroro pareigas jis nurodė vykdyti parodomuosius teismo procesus po pirmųjų porinkiminių protestų ir juos prižiūrėjo; tų procesų metu kaltinamieji neleista pasinaudoti savo teisėmis ir advokato paslaugomis.

                                    2011 4 12

                                    19.

                                    JAFARI- DOLATABADI Abbas

                                    Gimimo vieta: Yazd (Jazdas) (Iranas)
                                    Gimimo data: 1953 m.
                                    Lytis: vyras

                                    Nuo 2019 m. balandžio 29 d. Teisėjų aukščiausiojo drausminio teismo patarėjas. Buvęs Teherano generalinis prokuroras (2009 m. rugpjūčio mėn. – 2019 m. balandžio mėn.). A. Dolatabadi biuras apkaltino daug protestuotojų, įskaitant asmenis, dalyvavusius 2009 m. gruodžio mėn. Ašūro dienos protestuose. Jis įsakė uždaryti M. Karroubi biurą 2009 m. rugsėjo mėn. ir areštuoti kelis reformistinių pažiūrų politikus, o 2010 m. birželio mėn. uždraudė dvi reformistines politines partijas. Jo biuras apkaltino protestuotojus „Muharebeh“ arba priešiškumu Dievui (už šį nusikaltimą skiriama mirties bausmė) ir neleido tinkamai teisti mirčiai pasmerktų asmenų. Jo biuras taip pat rinkosi savo taikiniu reformistus, žmogaus teisių aktyvistus bei žiniasklaidos atstovus ir juos areštavo plačiai taikydamas represines priemones prieš politinę opoziciją.
                                    2018 m. spalio mėn. jis paskelbė žiniasklaidai, kad keturi sulaikyti Irano aplinkosaugos aktyvistai turi būti apkaltinti „sėję sugedimą žemėje“ – už šį kaltinimą gresia mirties bausmė.

                                    2011 4 12

                                    21.

                                    MOHSENI-EJEI Gholam-Hossein

                                    Gimimo vieta: Ejiyeh (Iranas)
                                    Gimimo data: apie 1956 m.
                                    Lytis: vyras

                                    Tikslingumo tarybos narys. Irano generalinis prokuroras nuo 2009 m. rugsėjo mėn. iki 2014 m. Buvęs teisminių institucijų vadovo pavaduotojas ir atstovas spaudai. Buvęs žvalgybos ministras 2009 m. rinkimų metu. 2009 m. rinkimų metu jam einant žvalgybos ministro pareigas jo vadovaujami žvalgybos agentai buvo atsakingi už šimtų aktyvistų, žurnalistų, disidentų ir reformistinių pažiūrų politikų sulaikymą, kankinimą ir melagingų prisipažinimų išgavimą darant spaudimą. Be to, politiniai veikėjai buvo verčiami melagingai prisipažinti vykdant nepakeliamą tardymą, kurio metu buvo kankinama, naudojama prievarta, šantažas ir grasinama jų šeimų nariams.

                                    2011 4 12

                                    22.

                                    MORTAZAVI Said

                                    Gimimo vieta: Meybod (Meibodas), Yazd (Jazdas) (Iranas)
                                    Gimimo data: 1967 m.
                                    Lytis: vyras

                                    Gerovės sistemos vadovas nuo 2011 m. iki 2013 m. Teherano generalinis prokuroras (iki 2009 m. rugpjūčio mėn.). Eidamas Teherano generalinio prokuroro pareigas išdavė bendrąjį orderį šimtams aktyvistų, žurnalistų ir studentų sulaikyti. 2010 m. sausio mėn. parlamentinio tyrimo metu nustatyta, kad jis tiesiogiai atsakingas už trijų asmenų sulaikymą – jie vėliau būdami sulaikyti mirė. Jis buvo nušalintas nuo šių pareigų 2010 m. rugpjūčio mėn. Irano teisminėms institucijoms atlikus tyrimą, koks buvo jo vaidmuo, susijęs su trijų vyrų, po rinkimų sulaikytų jo įsakymu, mirtimi.
                                    2014 m. lapkričio mėn. Irano valdžios institucijos oficialiai pripažino jo vaidmenį, susijusį su sulaikytųjų mirtimi. 2015 m. rugpjūčio 19 d. Irano teismas jį išteisino – kaltinimai buvo susiję su trijų jaunuolių kankinimu ir mirtimis Kahrizak (Karizako) sulaikymo įstaigoje 2009 m. 2017 m. skirta laisvės atėmimo bausmė, 2019 m. rugsėjo mėn. buvo paleistas į laisvę.

                                    2011 4 12

                                    27.

                                    ZARGAR Ahmad

                                    Lytis: vyras

                                    Aukščiausiojo teismo teisėjas ir Teherano revoliucinio teismo vadovas. „Moralės sergėtojų organizacijos“ vadovas. Buvęs Specialiojo ekonominės korupcijos teismo 2-ojo poskyrio teisėjas. Buvęs Teherano apeliacinio teismo (36 poskyrio) teisėjas.
                                    Jis patvirtino ilgalaikio įkalinimo orderius ir mirties orderius protestuotojams.

                                    2011 4 12

                                    33.

                                    ABBASZADEH- MESHKINI, Mahmoud

                                    Lytis: vyras

                                    Parlamento narys nuo 2020 m. vasario mėn. Buvęs Irano Aukščiausiosios žmogaus teisių tarybos patarėjas (iki 2019 m.). Buvęs Aukščiausiosios žmogaus teisių tarybos sekretorius. Buvęs Ilamo provincijos gubernatorius. Buvęs Vidaus reikalų ministerijos politinis direktorius. Kaip Politinių partijų ir grupių veiklos įstatymo 10 straipsnio komiteto vadovas buvo atsakingas už leidimų rengti demonstracijas ir kitus viešus renginius išdavimą ir politinių partijų registravimą.
                                    2010 m. sustabdė dviejų su Mousavi susijusių reformistinių politinių partijų – Islamiškojo Irano dalyvavimo fronto ir Islamo revoliucijos mudžahedinų organizacijos – veiklą. Nuo 2009 m. nuosekliai ir nuolat draudė visus nevyriausybinius susibūrimus, taigi neleido naudotis konstitucine teise protestuoti; todėl, pažeidžiant teisę į susirinkimų laisvę, buvo suimta daug taikių demonstrantų.
                                    2009 m. jis taip pat uždraudė opozicijai surengti gedulo ceremoniją asmenims, žuvusiems protestų dėl prezidento rinkimų metu, pagerbti.

                                    2011 10 10

                                    34.

                                    AKBARSHAHI Ali-Reza

                                    Lytis: vyras

                                    Buvęs Irano narkotikų kontrolės centro (dar žinomo kaip kovos su narkotikais centras) generalinis direktorius. Buvęs Teherano policijos vadas. Jo vadovaujamos policijos pajėgos buvo atsakingos už teismo nesankcionuotą prievartą prieš įtariamuosius jų suėmimo ir ikiteisminio kalinimo metu. 2009 m. birželio mėn. Teherano policija taip pat dalyvavo reiduose prieš Teherano universiteto studentų bendrabučius, kurių metu, Irano Parlamento (Majlis) komisijos duomenimis, policija ir Basij pajėgos sužeidė daugiau nei 100 studentų. Iki 2018 m. buvo geležinkelių policijos vadas.

                                    2011 10 10

                                    36.

                                    AVAEE Seyyed Ali-Reza (dar žinomas kaip AVAEE Seyyed Alireza, AVAIE Alireza)

                                    Gimimo vieta: Dezful (Dezfulas) (Iranas)
                                    Gimimo data: 1956 5 20
                                    Lytis: vyras

                                    Teisingumo ministras. Buvęs Specialiųjų tyrimų biuro direktorius. Iki 2016 m. liepos mėn. – vidaus reikalų ministro pavaduotojas ir viešojo registro vadovas. Nuo 2014 m. balandžio mėn. – Teisėjų drausminio teismo patarėjas. Buvęs Teherano teisminių institucijų pirmininkas. Kaip Teherano teisminių institucijų pirmininkas buvo atsakingas už žmogaus teisių pažeidimus, savavališkus sulaikymus, draudimą kaliniams naudotis savo teisėmis ir daug įvykdytų mirties bausmės nuosprendžių.

                                    2011 10 10

                                    39.

                                    GANJI Mostafa Barzegar

                                    Lytis: vyras

                                    Nuo 2020 m. birželio mėn. – Teismų veiklos priežiūros ir rezultatų inspekcijos generalinis direktorius. Buvęs Qom (Komo) generalinis prokuroras (2008–2017 m.) ir buvęs Kalėjimų generalinio direktorato vadovas. Jis buvo atsakingas už dešimčių pažeidėjų savavališką sulaikymą Kome ir blogą elgesį su jais. Prisidėjo prie sunkaus teisės į tinkamą procesą pažeidimo ir prie neproporcingo bei vis dažnesnio mirties bausmės taikymo, taip pat prie to, kad 2009–2010 m. labai padaugėjo įvykdytų mirties bausmės nuosprendžių.

                                    2011 10 10

                                    40.

                                    HABIBI Mohammad Reza

                                    Lytis: vyras

                                    Isfahano vyriausiasis teisėjas. Buvęs Isfahano generalinis prokuroras. Buvęs Teisingumo ministerijos biuro Yazd (Jazde) vadovas. Buvęs Isfahano prokuroro pavaduotojas. Prisidėjo prie teismo procesų, kuriuose kaltinamiesiems buvo neleista pasinaudoti teise į teisingą bylos nagrinėjimą, pvz., 2010 m. kovo mėn. vykusio Abdollah Fathi teismo proceso metu M. R. Habibi neatsižvelgė į jo teisę būti išklausytam ir į jo psichikos sveikatos problemas, o 2011 m. gegužės mėn. Abdollah Fathi buvo įvykdyta mirties bausmė. Todėl jis prisidėjo prie sunkaus teisės į teisingą bylos nagrinėjimą pažeidimo, taip pat prie to, kad 2011 m. labai padaugėjo įvykdytų mirties bausmės nuosprendžių.

                                    2011 10 10

                                    41.

                                    HEJAZI Mohammad

                                    Gimimo vieta: Ispahan (Isfahanas) (Iranas)
                                    Gimimo data: 1956 m.
                                    Lytis: vyras

                                    Islamo revoliucijos gvardijos Quds pajėgų vado pavaduotojas nuo 2020 m. – šias pareigas pradėjo eiti reorganizavus pavaldumo tvarką po generolo Qasem Soleimani nužudymo. Kaip Islamo revoliucijos gvardijos generolas, atliko svarbų vaidmenį bauginant Irano „priešus“ ir jiems grasinant. Buvęs Islamo revoliucijos gvardijos Sarollah korpuso Teherane vadas ir buvęs Basij pajėgų vadas, jis atliko vieną iš svarbiausių vaidmenų po rinkimų taikant represines priemones protestuotojams 2009 m.

                                    2011 10 10

                                    44.

                                    JAZAYERI Massoud

                                    Lytis: vyras
                                    Laipsnis: brigados generolas

                                    2018 m. balandžio mėn. – jungtinių Irano ginkluotųjų pajėgų štabo patarėjas kultūros klausimais. Irano ginkluotųjų pajėgų jungtiniame kariniame štabe brigados generolas Massoud Jazayeri buvo štabo viršininko pavaduotojas, atsakingas už kultūros ir žiniasklaidos reikalus (dar žinomas kaip Valstybės gynybos viešųjų reikalų štabas). Būdamas štabo viršininko pavaduotoju, aktyviai prisidėjo vykdant represijas 2009 m. protestų metu. Laikraščiui „Kayhan“ duotame interviu įspėjo, kad daugelio Irane ir už jo ribų esančių protestuotojų tapatybė yra nustatyta ir tinkamu laiku prieš juos bus imtasi veiksmų.
                                    Jis atvirai ragino imtis represijų prieš tuos, kurie teikia duomenis užsienio žiniasklaidai, ir prieš Irano opoziciją. 2010 m. paprašė Vyriausybės priimti griežtesnius įstatymus prieš iraniečius, kurie bendradarbiauja su užsienio žiniasklaidos šaltiniais.

                                    2011 10 10

                                    45.

                                    JOKAR Mohammad Saleh

                                    Gimimo vieta: Yazd (Jazdas) (Iranas)
                                    Gimimo data: 1957 m.
                                    Lytis: vyras

                                    Yazd (Jazdo) provincijos parlamento narys. Buvęs Revoliucijos gvardijos vado pavaduotojas, atsakingas už parlamento reikalus. Nuo 2011 iki 2016 m. Yazd (Jazdo) provincijos parlamentinis atstovas ir parlamentinio nacionalinio saugumo ir užsienio politikos komiteto narys. Buvęs Studentų Basij pajėgų vadas. Eidamas šias pareigas aktyviai dalyvavo malšinant protestus ir indoktrinuojant vaikus ir jaunimą, kad toliau būtų slopinama žodžio laisvė ir nuomonių skirtumai. Būdamas parlamentinio nacionalinio saugumo ir užsienio politikos komiteto nariu viešai rėmė opozicijos prieš Vyriausybę slopinimą.

                                    2011 10 10

                                    46.

                                    KAMALIAN Behrouz (dar žinomas kaip: Hackers Brain, Behrooz_Ice)

                                    Gimimo vieta: Tehran (Teheranas) (Iranas)
                                    Gimimo data: 1983 m.
                                    Lytis: vyras

                                    „Ashiyaneh“ kibernetinės grupuotės, susijusios su Irano režimu, vadovas. Behrouz Kamalian įsteigta „Ashiyaneh Digital Security“ grupuotė yra atsakinga už intensyvius kibernetinius išpuolius prieš vidaus oponentus bei reformistus ir užsienio institucijas. B. Kamalian įsteigta „Ashiyaneh“ organizacija savo veikla padėjo režimui taikyti represines priemones prieš opoziciją, todėl 2009 m. buvo padaryta daug šiurkščių žmogaus teisių pažeidimų. Ir B. Kamalian, ir „Ashiyaneh“ kibernetinė grupuotė savo veiklą tęsė bent iki 2020 m. sausio mėn.

                                    2011 10 10

                                    47.

                                    KHALILOLLAHI Moussa (dar žinomas kaip: KHALILOLLAHI Mousa, ELAHI Mousa Khalil)

                                    Gimimo vieta: Tabriz (Tebrizas) (Iranas)
                                    Gimimo data: 1963 m.
                                    Lytis: vyras

                                    Tabriz (Tebrizo) prokuroras 2010–2019 m. Dalyvavo Sakineh Mohammadi-Ashtiani byloje ir prisidėjo prie sunkių teisės į tinkamą procesą pažeidimų.

                                    2011 10 10

                                    48.

                                    MAHSOULI Sadeq (dar žinomas kaip: MAHSULI, Sadeq)

                                    Gimimo vieta: Oroumieh (Urmija) (Iranas)
                                    Gimimo data: 1959–1960 m.
                                    Lytis: vyras

                                       Paydari Front (Islamo stabilumo fronto (Front of Islamic Stability)) Generalinio sekretoriaus pavaduotojas. Buvusio prezidento Mahmoud Ahmadinejad patarėjas, buvęs Tikslingumo tarybos narys ir buvęs Atkaklumo fronto vado pavaduotojas. 2009–2011 m. gerovės ir socialinės apsaugos ministras. Iki 2009 m. rugpjūčio mėn. – vidaus reikalų ministras. Būdamas vidaus reikalų ministru, S. Mahsouli vadovavo visoms policijos pajėgoms, Vidaus reikalų ministerijos saugumo agentams ir civiliais drabužiais apsirengusiems agentams. Jo vadovaujamos pajėgos buvo atsakingos už Teherano universiteto bendrabučių užpuolimą 2009 m. birželio 14 d. ir studentų kankinimą ministerijos rūsyje (liūdnai pagarsėjusiame rūsio 4 aukšte). Kiti protestuotojai patyrė didelį smurtą Kahrizak (Karizako) sulaikymo įstaigoje, kuriai vadovavo S. Mahsouli vadovaujamos policijos pajėgos.

                                    2011 10 10

                                    53.

                                    TALA Hossein (dar žinomas kaip: TALA Hosseyn)

                                    Gimimo vieta: Tehran (Teheranas) (Iranas)
                                    Gimimo data: 1969 m.
                                    Lytis: vyras

                                    Eslamshahr (Islamšahro) meras. Buvęs Irano parlamento narys. Buvęs Teherano provincijos generalgubernatorius (Farmandar) (iki 2010 m. rugsėjo mėn.), jis buvo atsakingas už policijos pajėgų kišimąsi ir represijas prieš demonstrantus. 2010 m. gruodžio mėn. gavo apdovanojimą už savo vaidmenį po rinkimų vykusiose represijose.

                                    2011 10 10

                                    54.

                                    TAMADDON Morteza (dar žinomas kaip: TAMADON Morteza)

                                    Gimimo vieta: Shahr Kord-Isfahan (Šahre Kordas – Isfahanas) (Iranas)
                                    Gimimo data: 1959 m.
                                    Lytis: vyras

                                    Buvęs Teherano provincijos Viešojo saugumo tarybos vadovas. Buvęs Islamo revoliucijos gvardijos Teherano provincijos generalgubernatorius. Kaip gubernatoriui ir Teherano provincijos Viešojo saugumo tarybos vadovui, jam teko bendra atsakomybė už visą Islamo revoliucijos gvardijos represinę veiklą Teherano provincijoje, įskaitant susidorojimą su politinių protestuotojais nuo 2009 m. birželio mėn. Šiuo metu Khajeh Nasireddin Tusi technologijų universiteto valdybos narys.

                                    2011 10 10

                                    60.

                                    HOSSEINI Dr Mohammad (dar žinomas kaip: HOSSEYNI Dr Seyyed Mohammad; Seyed, Sayyed and Sayyid)

                                    Gimimo vieta: Rafsanjan (Rafsandžanas), Kerman (Kermanas) (Iranas)
                                    Gimimo data: 1961 7 23
                                    Lytis: vyras

                                    Buvusio prezidento Mahmoud Ahmadinejad patarėjas ir YEKTA radikalios politinės frakcijos atstovas. Kultūros ir islamiškojo mokymo ministras (2009–2013 m.). Buvęs Islamo revoliucijos gvardijos narys, prisidėjo prie represijų prieš žurnalistus.

                                    2011 10 10

                                    63.

                                    TAGHIPOUR Reza

                                    Gimimo vieta: Maragheh (Maragė) (Iranas)
                                    Gimimo data: 1957 m.
                                    Lytis: vyras

                                    11-ojo Irano parlamento narys (Tehran (Teherano) rinkimų apygarda). Aukščiausiosios kibernetinės erdvės tarybos narys. Buvęs Tehran (Teherano) miesto tarybos narys. Buvęs informacijos ir ryšių ministras (2009–2012 m.).
                                    Eidamas informacijos ministro pareigas jis buvo vienas iš aukščiausių pareigūnų, atsakingų už cenzūrą, taip pat už veiklos internete ir visų rūšių ryšių (ypač mobiliaisiais telefonais) kontrolę. Apklausdami politinius kalinius, tardytojai naudoja jų asmens duomenis, laiškus ir ryšių informaciją. Kelis kartus po 2009 m. prezidento rinkimų ir vykstant gatvės demonstracijoms, buvo atjungtos mobiliojo ryšio linijos ir užblokuotas tekstinių pranešimų siuntimas, slopinami palydovinės televizijos kanalai, sustabdytas arba bent jau sulėtintas vietos interneto ryšio paslaugų teikimas.

                                    2012 3 23

                                    65.

                                    LARIJANI Sadeq

                                    Gimimo vieta: Najaf (Nadžafas) (Irakas)
                                    Gimimo data: 1960 m. arba 1961 m. rugpjūčio mėn.
                                    Lytis: vyras

                                    2018 m. gruodžio 29 d. paskirtas Tikslingumo tarybos vadovu. Buvęs teismų sistemos vadovas (2009–2019 m.). Teisminių institucijų vadovas turi patvirtinti ir pasirašyti visas qisas (atpildo bausmes), hodoud (bausmes už nusikaltimus Dievui) ir ta’zirat (bausmes už nusikaltimus valstybei). Tai, be kita ko, apima nuosprendžius, kuriais skiriama mirties bausmė, plakimas ir galūnių nupjovimas. Eidamas šias pareigas, jis asmeniškai pasirašė daug mirties nuosprendžių, prieštaraujančių tarptautiniams standartams, įskaitant nuosprendžius dėl užmėtymo akmenimis, dėl mirties bausmės įvykdymo pakariant, dėl mirties bausmės vykdymo nepilnamečiams ir dėl viešo mirties bausmių vykdymo, pvz., dėl kalinių pakorimo ant tiltų tūkstantinių minių akivaizdoje. Todėl jis prisidėjo prie daug įvykdytų mirties bausmės nuosprendžių. Jis taip pat leido vykdyti nuosprendžius dėl fizinių bausmių, pvz., nupjauti galūnes ir lašinti rūgštį į nuteistųjų akis. Sadeq Larijani pradėjus eiti pareigas, itin padidėjo politinių kalinių, žmogaus teisių gynėjų ir mažumų atstovų savavališkų sulaikymų skaičius. Sadeq Larijani taip pat yra atsakingas už sistemingus teisės į teisingą bylos nagrinėjimą pažeidimus Irano teisminiame procese.

                                    2012 3 23

                                    66.

                                    MIRHEJAZI Ali

                                    Lytis: vyras

                                    Priklauso Aukščiausiojo Vadovo artimiausių asmenų ratui ir yra vienas iš asmenų, atsakingų už protestų malšinimo, vykdomo nuo 2009 m., planavimą, taip pat yra susijęs su asmenimis, atsakingais už protestų malšinimą.
                                    Jis taip pat buvo atsakingas už visuomenės neramumų slopinimo planavimą 2017–2018 m. gruodžio mėn. ir 2019 m. lapkričio mėn.

                                    2012 3 23

                                    67.

                                    SAEEDI Ali

                                    Lytis: vyras

                                    Aukščiausiojo Vadovo politinės ideologijos biuro vadovas. Buvęs Aukščiausiojo Vadovo atstovas Pasdaran (1995–2020 m.), visą karjerą tarnavęs karinėse pajėgose, ir konkrečiai žvalgybos tarnyboje Pasdaran. Eidamas šias oficialias pareigas, buvo itin svarbus asmuo, Aukščiausiojo Vadovo administracijos perduodant įsakymus Pasdaran represiniam mechanizmui.

                                    2012 3 23

                                    69.

                                    MORTAZAVI Seyyed Solat

                                    Gimimo vieta: Farsan (Farsanas), Tchar Mahal-o-Bakhtiari (Čeharmehalio ir Baktiarijos provincija) (Pietų) (Iranas)
                                    Gimimo data: 1967 m.
                                    Lytis: vyras

                                    Nuo 2019 m. rugsėjo 16 d. – Mostazafan Foundation nekilnojamojo turto skyriaus vadovas; Mostazafan Foundation tiesiogiai vadovauja vyriausiasis vadovas A. Khamenei. Iki 2019 m. lapkričio mėn. – Foundation Astan Qods Razavi Teherano padalinio direktorius. Buvęs antro didžiausio Irano miesto Mašhado, kuriame reguliariai viešai vykdomi mirties bausmės nuosprendžiai, meras. Buvęs vidaus reikalų viceministras, atsakingas už politinius reikalus, paskirtas 2009 m. Eidamas pareigas buvo atsakingas už vadovavimą represijoms prieš asmenis, ginančius savo teisėtas teises, įskaitant saviraiškos laisvę. Vėliau paskirtas Irano rinkimų komisijos vadovu 2012 m. parlamento rinkimams ir 2013 m. prezidento rinkimams.

                                    2012 3 23

                                    73.

                                    FARHADI Ali

                                    Lytis: vyras

                                    Teisingumo ministerijos Teherane Teisės reikalų inspekcijos ir Viešosios inspekcijos vadovo pavaduotojas. Buvęs Karaj (Karadžo) prokuroras. Atsakingas už šiurkščius žmogaus teisių pažeidimus, be kita ko, palaikė kaltinimą teismo procesuose, kuriuose buvo paskirta mirties bausmė. Jo buvimo prokuroru laikotarpiu Karadžo regione įvykdyta daug mirties bausmės nuosprendžių.

                                    2012 3 23

                                    79.

                                    RASHIDI AGHDAM Ali Ashraf

                                    Lytis: vyras

                                    Buvęs Evin (Evino) kalėjimo vadovas (2012–2015 m.). Jo vadovavimo laikotarpiu pablogėjo sąlygos kalėjime ir pranešama apie suintensyvėjusį netinkamą elgesį su kaliniais. 2012 m. spalio mėn. devynios kalinės paskelbė bado streiką protestuodamos dėl to, kad kalėjimo prižiūrėtojai pažeidžia jų teises ir su jomis žiauriai elgiasi.

                                    2013 3 12

                                    82.

                                    SARAFRAZ Mohammad (Dr.) (dar žinomas kaip: Haj-agha Sarafraz)

                                    Gimimo vieta: Tehran (Teheranas) (Iranas)
                                    Gimimo data: apie 1963 m.
                                    Gyvenamoji vieta: Tehran (Teheranas)
                                    Lytis: vyras

                                    Buvęs Aukščiausiosios kibernetinės erdvės tarybos narys. Buvęs Islamic Republic of Iran Broadcasting (IRIB) pirmininkas (2014–2016 m.). Buvęs IRIB World Service ir Press
                                       TV vadovas, atsakingas už visus sprendimus dėl programų sudarymo. Glaudžiai susijęs su valstybės saugumo aparatu. Jam vadovaujant Press
                                       TV kartu su IRIB bendradarbiavo su Irano saugumo tarnybomis bei prokurorais ir savaitinės programos Iran Today („Iranas šiandien“) metu transliavo prievarta išgautus sulaikytųjų prisipažinimus, įskaitant Irano ir Kanados žurnalisto bei filmų kūrėjo Maziar Bahari prisipažinimą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000  GBP baudą Press
                                       TV už M. Bahari prisipažinimo, kuris buvo filmuojamas kalėjime naudojant prievartą prieš M. Bahari, transliavimą. Todėl M. Sarafraz bendradarbiavo pažeidžiant teisę į tinkamą procesą ir teisingą bylos nagrinėjimą.

                                    2013 3 12

                                    84.

                                    EMADI, Hamid Reza (dar žinomas kaip: Hamidreza Emadi)

                                    Gimimo vieta: Hamedan (Hamadanas) (Iranas)
                                    Gimimo data: apie 1973 m.
                                    Gyvenamoji vieta: Tehran (Teheranas)
                                    Darbo vieta: Press TV būstinė, Tehran (Teheranas)
                                    Lytis: vyras

                                       Press TV Naujienų tarnybos direktorius. Buvęs Press
                                       TV vyriausiasis prodiuseris.
                                    Atsakingas už prievarta išgaunamų sulaikytųjų, įskaitant žurnalistus, politikos aktyvistus ir kurdų bei arabų mažumų atstovus, prisipažinimų gamybą ir transliavimą, pažeidžiant tarptautiniu mastu pripažintas teises į teisingą bylos nagrinėjimą ir tinkamą procesą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000  GBP baudą Press
                                       TV už Irano ir Kanados žurnalisto ir filmų kūrėjo Maziar Bahari prievarta išgauto prisipažinimo, kuris buvo filmuojamas kalėjime naudojant prievartą prieš M. Bahari, transliavimą. NVO yra pranešusios daugiau Press
                                       TV transliuotų prievarta išgaunamų prisipažinimų pavyzdžių. Todėl H. R. Emadi bendradarbiavo pažeidžiant teisę į tinkamą procesą ir teisingą bylos nagrinėjimą.

                                    2013 3 12

                                    86.

                                    MUSAVI-TABAR, Seyyed Reza

                                    Gimimo vieta: Jahrom (Iranas)
                                    Gimimo data: 1964 m.
                                    Lytis: vyras

                                    Buvęs Shiraz (Širazo) revoliucinės prokuratūros vadovas. Atsakingas už politinių aktyvistų, žurnalistų, žmogaus teisių gynėjų, bahajų ir sąžinės kalinių neteisėtus sulaikymus ir netinkamą elgesį su jais; jie buvo persekiojami, kankinami, tardomi, jiems nebuvo leista turėti advokatų ir neužtikrintas tinkamas procesas. S. R. Musavi-Tabar pasirašinėjo teismo sprendimus liūdnai pagarsėjusioje sulaikymo įstaigoje Nr. 100 (vyrų kalėjimas), įskaitant sprendimą bahają kalinę Raha Sabet trejiems metams uždaryti į vienutę.

                                    2013 3 12

                                    87.

                                    KHORAMABADI, Abdolsamad

                                    Lytis: vyras

                                    Teisminės priežiūros direktoriaus pavaduotojas (nuo 2018 m. spalio 13 d.). Buvęs Nusikalstamo turinio pavyzdžių nustatymo komisijos – Vyriausybinės organizacijos, atsakingos už interneto cenzūrą ir kovą su elektroniniais nusikaltimais – vadovas. Jam vadovaujant ši komisija „elektroninį nusikaltimą“ apibrėžė keliomis abstrakčiomis kategorijomis, pagal kurias nusikaltimu laikomas režimui nepalankaus turinio kūrimas ir skelbimas. Buvo atsakingas už daugelio opozicijos tinklaviečių, elektroninių laikraščių, tinklaraščių ir žmogaus teisių srityje veikiančių NVO tinklaviečių uždarymą ir prieigos prie jų uždraudimą, o nuo 2012 m. rugsėjo mėn. – už prieigos prie Google bei Gmail uždraudimą. Jis ir ši komisija aktyviai prisidėjo prie veiksmų, dėl kurių 2012 m. lapkričio mėn. įkalinimo metu mirė tinklaraštininkas Sattar Beheshti. Todėl jo vadovaujama komisija buvo tiesiogiai atsakinga už nuolat pažeidžiamas žmogaus teises, visų pirma už tai, kad plačiajai visuomenei draudžiama prieiga prie tam tikrų tinklaviečių ir jos yra filtruojamos, ir už tai, kad kartais visiškai negalima prieiga prie interneto.

                                    2013 3 12“;

                              Subjektai

                                    Pavadinimas

                                    Identifikuojamoji informacija

                                    Priežastys

                                    Įtraukimo į sąrašą data

                                    „1.

                                    Kovos su elektroniniais nusikaltimais policija (angl.Cyber Police)

                                    Vieta: Tehran (Teheranas) (Iranas)
                                    Interneto svetainė: http://www. cyberpolice.ir

                                    2011 m. sausio mėn. įkurta Irano kovos su elektroniniais nusikaltimais policija yra Irano Islamo Respublikos policijos padalinys, kuriam vadovauja Vahid Majid. Nuo pat jos įsteigimo iki 2015 m. pradžios jai vadovavo Esmail Ahmadi-Moqaddam (įtrauktas į sąrašą asmuo). E. Ahmadi-Moqaddam pabrėžė, kad Kovos su elektroniniais nusikaltimais policija užsiims antirevoliucinėmis ir disidentų grupėmis, kurios 2009 m. naudojosi internetiniais socialiniais tinklais, kad sukeltų protestus prieš dar kartą išrinktą Prezidentą Mahmoud Ahmadinejad. 2012 m. sausio mėn. Kovos su elektroniniais nusikaltimais policija paskelbė naujas interneto kavinėms skirtas gaires, pagal kurias naudotojai turi pateikti asmeninę informaciją, kurią kavinių savininkai turi saugoti šešis mėnesius; jie taip pat turi saugoti naudotojų aplankytų interneto svetainių sąrašą. Be to, pagal taisykles reikalaujama, kad kavinių savininkai įrengtų apsauginę vaizdo stebėjimo sistemą ir šešis mėnesius saugotų įrašus. Pagal šias naujas taisykles gali būti užvestas žurnalas, kurį valdžios institucijos gali naudoti norėdamos susekti aktyvistus arba bet kokį asmenį, kurio veikla laikoma pavojinga nacionaliniam saugumui.
                                    2012 m. birželio mėn. Irano žiniasklaida pranešė, kad Kovos su elektroniniais nusikaltimais policija pradės taikyti represines priemones prieš virtualiuosius privačiuosius tinklus (VPN). 2012 m. spalio 30 d. Kovos su elektroniniais nusikaltimais policija be orderio suėmė tinklaraštininką Sattar Beheshti dėl „socialiniuose tinkluose ir Facebook vykdomos nacionaliniam saugumui pavojingos veiklos“. S. Beheshti savo tinklaraštyje kritikavo Irano Vyriausybę. 2012 m. lapkričio 3 d. S. Beheshti buvo rastas negyvas savo kalėjimo kameroje; manoma, kad jį mirtinai nukankino Kovos su elektroniniais nusikaltimais policijos pareigūnai. Kovos su elektroniniais nusikaltimais policija atsakinga už daugelį Telegram Group administratorių sulaikymų, susijusių su 2019 m. lapkričio mėn. visoje šalyje vykusiais protestais.

                                    2013 3 12“.


title: Komisijos įgyvendinimo reglamentas (ES) 2021/589 2021 m. balandžio 9 d. kuriuo 320-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da’esh“) ir Al-Qaida organizacijomis

text:
2021 4 13

                  LT

                  Europos Sąjungos oficialusis leidinys

                  L 125/13

         KOMISIJOS ĮGYVENDINIMO REGLAMENTAS (ES) 2021/589
         2021 m. balandžio 9 d.
         kuriuo 320-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da’esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da’esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2021 m. balandžio 6 d. Jungtinių Tautų Saugumo Tarybos Sankcijų komitetas nusprendė iš dalies pakeisti vieną asmenų, grupių ir organizacijų, kuriems turėtų būti taikomas lėšų ir ekonominių išteklių įšaldymas, sąrašo įrašą;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 9 d.

                  Komisijos vardu

                  Pirmininkės pavedimu

                  Generalinis direktorius

                  Finansinio stabilumo,

                  finansinių paslaugų ir kapitalo rinkų sąjungos generalinis direktoratas

            (1)  OL L 139, 2002 5 29, p. 9.

            PRIEDAS
            Toliau nurodytame Reglamento (EB) Nr. 881/2002 I priedo antraštinės dalies „Fiziniai asmenys“ įraše pateikti identifikavimo duomenys iš dalies keičiami taip:

               „Abu Bakar Ba’asyir (alias a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Gimimo data: 1938 8 17 Gimimo vieta: Jombang, Rytų Java, Indonezija. Adresas: Indonezija (kalėjimas). Pilietybė: Indonezijos.“

            pakeičiami taip:

               „Abu Bakar Ba’asyir (patikimi alias: a) Abu Bakar Baasyir; b) Abu Bakar Bashir; c) Abdus Samad; d) Abdus Somad). Gimimo data: 1938 8 17 Gimimo vieta: Jombang, Rytų Java, Indonezija. Pilietybė: Indonezijos. Adresas: Indonezija. Įtraukimo į sąrašą pagal 7d straipsnio 2 dalies i punktą data: 2006 4 21.“


title: Komisijos įgyvendinimo reglamentas (ES) 2021/591 2021 m. balandžio 12 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Χαλλούμι“ (Halloumi) / „Hellim“ (SKVN))

text:
2021 4 13

                  LT

                  Europos Sąjungos oficialusis leidinys

                  L 125/42

         KOMISIJOS ĮGYVENDINIMO REGLAMENTAS (ES) 2021/591
         2021 m. balandžio 12 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Χαλλούμι“ (Halloumi) / „Hellim“ (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 3 dalies b punktą,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Kipro paraiška įregistruoti saugomą kilmės vietos nuorodą (SKVN) „Χαλλούμι“ (Halloumi) / „Hellim“, kuria identifikuojamas produktas, kurio geografinė vietovė atitinka Kipro plotą, paskelbta Europos Sąjungos oficialiajame leidinyje (2);

                     (2)

                     Komisija gavo iš viso 17 pranešimų apie prieštaravimą, konkrečiai, iš „Dairy Australia“ (Australija) – 2015 m. spalio 21 d., Bendrinių maisto produktų pavadinimų apsaugos konsorciumo („Consortium for Common Food Names“) (JAV) – 2015 m. spalio 22 d., Jungtinės Didžiosios Britanijos ir Šiaurės Airijos Karalystės (Jungtinė Karalystė) – 2015 m. spalio 23 d., „Milk and Oil Products Production and Marketing Cooperative Ltd.“ (Kipras) – 2015 m. spalio 26 d., „Hayvan Ureticileri ve Yetistiricileri Birligi“ (Kipras) – 2015 m. spalio 26 d., „Fatma GARANTI“ (Kipras) – 2015 m. spalio 26 d., „Sut Imalatcilari Birligi“ (SUIB) (Kipras) – 2015 m. spalio 26 d., Kipro turkų pramonės rūmų (Kipras) – 2015 m. spalio 26 d., Turkijos kipriečių prekybos rūmų (Kipras) – 2015 m. spalio 26 d., „Navimar Food Gida Imalati ve Gida“ (Turkija) – 2015 m. spalio 26 d., „D.M Gida Maddeleri Pazarlama Sanayi ve Ticaret Ltd. Sti“ (Turkija) – 2015 m. spalio 26 d., „Avunduk Ithalat Ihracat Gida ve Zirai Aletler Sanayi Ticaret Ltd.“ (Turkija) – 2015 m. spalio 26 d., „U.T.CO Trading Company – W.L.L.“ (Kuveitas) – 2015 m. spalio 27 d., Naujosios Zelandijos pieno bendrovių asociacijos (DCANZ) ir Naujosios Zelandijos sūrių gamintojų asociacijos (Naujoji Zelandija) – 2015 m. spalio 27 d., „Dr. Nutrition“ (Jungtiniai Arabų Emyratai) – 2015 m. spalio 27 d., „FFF Fine Foods Pty Ltd“ (Australija) – 2015 m. spalio 28 d. ir Suomijos – 2015 m. lapkričio 3 d.;

                     (3)

                     Komisija perdavė šiuos pranešimus apie prieštaravimą Kiprui, išskyrus Suomijos pranešimą apie prieštaravimą ir šešių Kipre gyvenančių arba įsisteigusių fizinių arba juridinių subjektų pranešimus. Suomijos pranešimas apie prieštaravimą Komisijai pateiktas pasibaigus Reglamento (ES) Nr. 1151/2012 51 straipsnio 1 dalyje nustatytam terminui. Pagal tą straipsnį valstybėje narėje, iš kurios buvo pateikta paraiška, įsisteigę arba gyvenantys fiziniai ar juridiniai subjektai pašalinami iš prieštaravimo procedūros, nes jie jau turėjo galimybę dalyvauti nacionalinėje prieštaravimo procedūroje. Šiuo konkrečiu atveju šešių Kipre įsisteigusių arba gyvenančių fizinių ar juridinių subjektų prieštaravimai buvo atmesti per nacionalinę prieštaravimo procedūrą, išnagrinėjus pateiktų prieštaravimo pagrindų pagrįstumą. Todėl nei pranešimai apie prieštaravimą, nei vėliau šešių Kipre įsisteigusių arba gyvenančių fizinių ar juridinių subjektų pagrįsti prieštaravimo pareiškimai negali būti laikomi priimtinais;

                     (4)

                     Komisija atitinkamai gavo devynis pagrįstus prieštaravimo pareiškimus, konkrečiai, iš Naujosios Zelandijos pieninių bendrovių asociacijos (DCANZ) ir Naujosios Zelandijos sūrių gamintojų asociacijos (Naujoji Zelandija) – 2015 m. gruodžio 15 d., „Dairy Australia“ (Australija) – 2015 m. gruodžio 17 d., Jungtinės Karalystės – 2015 m. gruodžio 21 d., Bendrinių maisto produktų pavadinimų apsaugos konsorciumo („Consortium for Common Food Names“) (JAV) – 2015 m. gruodžio 21 d., „Navimar Food Gida Imalati ve Gida“ (Turkija) – 2015 m. gruodžio 21 d., „D.M Gida Maddeleri Pazarlama Sanayi ve Ticaret Ltd. Sti“ (Turkija) – 2015 m. gruodžio 21 d., „Avunduk Ithalat Ihracat Gida ve Zirai Aletler Sanayi Ticaret Ltd.“ (Turkija) – 2015 m. gruodžio 21 d., „U.T.CO Trading Company – W.L.L.“ (Kuveitas) – 2015 m. gruodžio 21 d., „FFF Fine Foods Pty Ltd“ (Australija) – 2015 m. gruodžio 24 d.„Dr Nutrition“ (Jungtiniai Arabų Emyratai) pateikė pranešimą apie prieštaravimą, tačiau nepateikė pagrįsto prieštaravimo pareiškimo, todėl laikoma, kad prieštaravimas yra atsiimtas;

                     (5)

                     išnagrinėjusi šiuos pagrįstus prieštaravimo pareiškimus ir nustačiusi, kad jie yra priimtini, Komisija paragino visas suinteresuotąsias šalis pagal Reglamento (ES) Nr. 1151/2012 51 straipsnio 3 dalį pradėti atitinkamas konsultacijas, kad būtų pasiektas susitarimas;

                     (6)

                     per 3 mėnesius įvyko konsultacijos tarp Kipro ir devynių oponentų, kurių prieštaravimai buvo priimtini. Kipro prašymu Kipro ir Jungtinės Karalystės konsultacijų terminas buvo pratęstas dar vienu mėnesiu;

                     (7)

                     per nustatytą laikotarpį nebuvo pasiektas joks susitarimas nė dėl vienos iš šių devynių prieštaravimo procedūrų. Informacija apie Kipro ir prieštaravimus pateikusių šalių surengtas konsultacijas buvo tinkamai pateikta Komisijai. Todėl Komisija turėtų nuspręsti dėl pavadinimo registravimo atsižvelgdama į šių konsultacijų rezultatus ir laikydamasi Reglamento (ES) Nr. 1151/2012 52 straipsnio 3 dalies b punkte nustatytos procedūros;

                     (8)

                     prieštaravimo šalių argumentai, išdėstyti motyvuotuose prieštaravimo pareiškimuose ir pareikšti per surengtas konsultacijas, gali būti apibendrinti taip, kaip nurodyta toliau;

                     (9)

                     produkto specifikacijoje nurodyta, kad registravimo SKVN sąlygos yra įvykdytos, nes nagrinėjamas produktas gaminamas iš vietinių veislių – ‘Chios’ avių ir ‘Damascus’ ožkų ir jų hibridų, prisitaikiusių prie salos klimato, – pieno. Tačiau ‘Chios’ avys ir ‘Damascus’ ožkos buvo atvežtos į Kiprą atitinkamai XX a. šeštajame ir ketvirtajame dešimtmetyje. Be to, nėra įrodymų, kad tokios Kipro avys turėtų specifinių morfologinių ar genetinių ar pieningumo savybių. Atitinkamai Kipro tipo ‘Chios’ avių egzistavimas yra ginčytinas. Tai, kad avys ir ožkos, kurių pienas laikomas nulemiančiu unikalias „Χαλλούμι“ (Halloumi) / „Hellim“ savybes, yra pradėtos veisti neseniai, taip pat būtų priežastis atmesti tvirtinamą susijusios tradicijos senumą (XVI a.);

                     (10)

                     paraiškoje svarbiu veiksniu nurodomi gyvūnų pašarai. Tačiau joje nenurodyta, kaip šėrimas ir ganymas yra išskirtinai susiję su Kipro augalais, atsižvelgiant į tai, kad ganymo geografinė vietovė apima visą salą. Nėra jokių įrodymų, kad šie augalai būtų prieinami visus metus ir visame Kipre. Nėra jokių įrodymų, kaip skiriasi šėrimas, jei gyvuliai yra ganomi ištisus metus arba yra auginami pusiau intensyviu arba intensyviu būdu. Be to, nepateikta jokių įrodymų, kad, sumažinus karvės pieno dalį žaliavose, sūrio gamybos lygis būtų išlaikytas. Nepakaktų įrodymų, kad pašarai daro nuolatinį poveikį gaminamo sūrio kokybei ar savybėms;

                     (11)

                     kalbant apie žmogiškąjį veiksnį, net jei Kipro pieninės galėjo būti nustačiusios specifinę „Χαλλούμι“ (Halloumi) / „Hellim“ praktinę patirtį, ji nepatvirtina SKVN registravimo tikslais reikalaujamo produkto savybių ir Kipro geografinės aplinkos ryšio, nes tokia praktinė patirtis ir gamybos būdai gali būti atkartoti praktiškai beveik visur;

                     (12)

                     paraiškoje nenurodyta, kad „Χαλλούμι“ (Halloumi) / „Hellim“ yra „autentiškų ir nekintančių vietinių gamybos būdų“ produktas, nes šis pavadinimas taikomas įvairiems sūriams, pagamintiems naudojant įvairius gamybos būdus ir žaliavas, kurie laikui bėgant kito ir toliau vystosi;

                     (13)

                     produkto specifikacija ir faktiškai parduodamas produktas nėra susiję: didžioji dalis Kipro „Χαλλούμι“ (Halloumi) / „Hellim“ gaminama naudojant skirtingomis proporcijomis įvairių rūšių pieną, tačiau daugiausiai – karvės pieną. Yra požymių, kad 95 % Kipre gaminamų „Χαλλούμι“ (Halloumi) / „Hellim“ sudėtyje šiuo metu būtų 80–95 % karvės pieno;

                     (14)

                     produkto specifikacija neatspindi visos nurodytos geografinės vietovės tradicijų. Produkto specifikacija susijusi su tradiciniu produktu, gaminamu visoje Kipro saloje, tačiau paraiškoje nenurodytos specifinės tradicinės Kipro turkų bendruomenės gamintojų pagaminto sūrio savybės. Taigi produkto specifikacijoje nenurodytas faktiškai visoje saloje parduodamas produktas. Visų pirma mėtų naudojimas turėtų nebūti privalomas, taip pat turėtų būti leidžiama naudoti žalią pieną;

                     (15)

                     kai kurie produkto specifikacijoje pateikti teiginiai nepagrįsti moksliniais įrodymais, pavyzdžiui, teiginys, kad avių ir ožkų pienas yra svarbus sūrio skoniui; Kipro ‘Chios’ veislės avių morfologijos diferenciacija; teiginys, kad nedidelė laisvųjų riebalų rūgščių molekulinė masė turi įtakos sūrio skoniui, kvapui ir aromatui; teiginys, kad endeminiuose augaluose, kurie minimi kaip pašarai gyvūnams, yra eterinių aliejų; nenurodyta, ar augale Sarcopoterium spinosum yra terpenų, ir kiek jų yra; nenurodyta, kaip iš nuryto Sarcopoterium spinosum terpenai patenka į pieną, o vėliau – į „Halloumi“; teiginys, kad šviežiame iš avies pieno pagamintame „Halloumi“ yra Lactobacillus cypricase; šviežių arba sausų mėtų poveikis juslinėms savybėms;

                     (16)

                     produkto specifikacijoje nurodyta, kad Kipro Respublikos Žemės ūkio, kaimo plėtros ir aplinkos ministerija yra vienintelė kompetentinga institucija, atsakinga už produkto specifikacijos laikymosi kontrolę visoje nustatytoje geografinėje vietovėje. Tačiau ši ministerija nevykdo veiksmingos kontrolės visoje gamybos vietovėje, kuri yra nurodyta specifikacijoje, o tai reiškia, kad nėra užtikrinama galiojanti atitikties produkto specifikacijai tikrinimo sistema;

                     (17)

                     produkto specifikacijoje nenurodyta jokia įgaliotoji kontrolės įstaiga. Tokio trūkumo nepašalina Komisijos pirmininkui 2015 m. liepos 16 d. vadovaujant pasiektas teisiškai neprivalomas ir iki Kipro susivienijimo taikomas Bendrasis susitarimas dėl laikino sprendimo dėl „Halloumi“ / „Hellim“, kuriuo kontrolės įstaiga pagal Reglamento (ES) Nr. 1151/2012 39 straipsnį (kuris iš esmės pakeistas Europos Parlamento ir Tarybos reglamento (ES) 2017/625 (3) dėl oficialios kontrolės užduočių 28 ir 29 straipsniais) paskiriamas tarptautiniu mastu akredituotas organas „Bureau Veritas“;

                     (18)

                     „Halloumi“ / „Hellim“ gaminamas Bulgarijoje, Vokietijoje ir Graikijoje. Už Sąjungos ribų jis gaminamas Australijoje, Kanadoje, Persijos įlankos bendradarbiavimo tarybos šalyse, keliose Artimųjų Rytų šalyse (Irake, Libane, Sirijoje), Naujojoje Zelandijoje, Turkijoje ir Jungtinėje Karalystėje. Prestižinių sūrių konkursų įrašai ir rezultatai patvirtina įsitvirtinusią sūrio „Halloumi“ / „Hellim“ gamybą už Kipro ribų. Pavyzdžiui, Jungtinėje Karalystėje teigiama, kad pavadinimas „Halloumi“ vartojamas sūriams, gaminamiems nuo XX a. 9-ojo dešimtmečio, pavadinti – jų pagaminama apie 300 tonų per metus. Be to, tokie produktai, pagaminti ne Kipre ir pažymėti pavadinimu „Χαλλούμι“ (Halloumi) / „Hellim“, parduodami daugelyje valstybių narių ir trečiųjų šalių;

                     (19)

                     terminas „Halloumi“ yra dalis daugelio prekių ženklų, registruotų Čekijoje, Vokietijoje, Graikijoje, Australijoje, Naujojoje Zelandijoje ir Jungtinėje Karalystėje. Su „Hellim“ susiję prekių ženklai taip pat egzistuoja Vokietijoje, Švedijoje ir Turkijoje. Taigi siūlomas SKVN prieštarautų esamiems pavadinimams, prekių ženklams ir produktams, todėl registracijos atveju gali jiems pakenkti. Visų pirma, dėl minėto konkrečių prekių ženklų, įskaitant pavadinimą „Halloumi“, buvimo Sąjungos rinkoje Komisijai būtų užkirstas kelias registruoti tokį pavadinimą, nes Reglamento (ES) Nr. 1151/2012 6 straipsnio 4 dalyje nustatyta, kad pavadinimas neregistruojamas, jei, atsižvelgiant į prekės ženklo reputaciją ir žinomumą, taip pat į jo naudojimo trukmę, kyla pavojus, kad įregistravus siūlomą pavadinimą kaip kilmės vietos nuorodą arba geografinę nuorodą, vartotojai galėtų susidaryti klaidingą įspūdį apie tikrąjį produkto tapatumą;

                     (20)

                     „Halloumi“ / „Hellim“ gaminamas ir parduodamas Sąjungoje ir už jos ribų. „Halloumi“ / „Hellim“ gamybos standartai buvo parengti Bahreine, Katare ir Saudo Arabijoje. Šio pavadinimo vartojimas Sąjungoje už Kipro ribų yra įsitvirtinęs. Tai, kad pavadinimas „Halloumi“ / „Hellim“ paprastai vartojamas ne Kipro kilmės sūrio produktams žymėti, yra svarbus įrodymas, leidžiantis manyti, kad jis tapo bendriniu pavadinimu;

                     (21)

                     be to, Kipro paskelbtuose „Χαλλούμι“ (Halloumi) / „Hellim“ standartuose nebuvo nurodytos jokios konkrečios avių, ožkų ar galvijų veislės ar kryžminės veislės. Vartotojai mano, kad „Halloumi“ / „Hellim“ yra tam tikros rūšies produktas. Kanados federalinis teismas ir Vidaus rinkos derinimo tarnyba (VRDT) (dabar – Europos Sąjungos intelektinės nuosavybės tarnyba) mano, kad „Halloumi“ / „Hellim“ yra bendrinė sūrio rūšis (4);

                     (22)

                     Sąjungos ir trečiųjų šalių, pvz., Australijos ir Naujosios Zelandijos, vartotojai sūrį „Halloumi“ / „Hellim“ sieja su tam tikros rūšies sūriu, kuriam būdinga lydytis aukštoje temperatūroje, dėl ko jį galima kepti grilyje arba keptuvėje, ir kuris yra gumiškos girgždančios tekstūros bei sūraus skonio. Dėl šių „Halloumi“ / „Hellim“ skonio, tekstinių ir funkcinių savybių vartotojai jį laiko unikaliu, neatsižvelgdami į jo kilmę – ji nėra svarbi;

                     (23)

                     Komisija įvertino pagrįstuose prieštaravimo pareiškimuose pateiktus argumentus remdamasi Reglamentu (ES) Nr. 1151/2012 ir atsižvelgdama į atitinkamų pareiškėjo ir prieštaravimo pateikėjų konsultacijų rezultatus, ir padarė išvadą, kad pavadinimas „Χαλλούμι“ (Halloumi) / „Hellim“ turėtų būti įregistruotas. Visų pirma Komisija atsižvelgia į tai, kas nurodyta toliau;

                     (24)

                     kalbant apie reikalavimus atitinkančių avių ir ožkų morfologiją, iš bendrajame dokumente pateiktos informacijos matyti, kad ‘Chios’ ir ‘Damascus’ ožkos, pradėtos veisti atitinkamai XX a. 6-ajame ir 4-ajame dešimtmečiuose, po ilgalaikės nacionalinės veisimo programos įgijo morfologines ir pieningumo savybes, kurios skyrėsi nuo pirminių populiacijų savybių. Be to, internete yra daug komercinių nuorodų, susijusių su jau dešimtmečiais trunkančia Kipro tarptautine prekyba Kipro ‘Chios’ avimis ir Kipro ‘Damascus’ ožkomis su 20 šalių, tose nuorodose teigiama, kad Kipras, sėkmingai veisdamas šias avis ir ožkas, pelnė tarptautinę reputaciją;

                     (25)

                     taigi unikalių avių ir ožkų veislių, naudojamų gaminant „Χαλλούμι“ (Halloumi) / „Hellim“, vystymo, taip pat paties sūrio ištobulinimo faktai nepaneigia, kad produktas atsirado XVI amžiuje. Pagal Reglamento (ES) Nr. 1151/2012 5 straipsnį kilmės vietos nuoroda yra pavadinimas, kuriuo apibūdinamas produktas: a) kurio kilmės vieta yra konkreti vietovė, regionas arba šalis; b) kurio kokybę ar savybes iš esmės arba išimtinai nulėmė tam tikra geografinė aplinka su jai būdingais gamtos ir žmogaus veiklos veiksniais ir c) kurio visi gamybos etapai vykdomi apibrėžtoje geografinėje vietovėje. Todėl tam, kad pavadinimas būtų įregistruotas kaip SKVN, pakanka, kad jis atitiktų tuos reikalavimus. Tam tikro sūrio gamybos sąlygos laikui bėgant gali pagrįstai palaipsniui keistis ir neprivalo likti šimtmečiais nepakitusios;

                     (26)

                     kalbant apie pašarų poveikį ir prieinamumą, bendrajame dokumente, be kita ko, nurodyta, kad „ši Kipro augmenija, žaliuojanti arba sausa, kuria minta gyvuliai, lemia pieno kokybę, taigi ir sūrio savybes (Papademas, 2000). Bakterijos Lactobacillus cypricasei (Kipro sūryje esančios pieno bakterijos), kurios buvo nustatytos tik Kipre gaminamame „Halloumi“ sūryje, patvirtina šį salos mikrofloros ir produkto ryšį (Lawson ir kt., 2001).“ Siekiant įrodyti pašarų ir sūrio, pagaminto iš atitinkamų gyvulių pieno, kokybės ryšį, buvo cituojami moksliniai tyrimai. Pavyzdžiui, teigiama, kad piene buvo aptikta lakiųjų junginių iš augalų, naudojamų gyvūnams šerti (Papademas ir kt., 2002). Be to, remiantis kitais tyrimais (Palmkvistas ir kt., 1993), riebalų piene santykis, kuris yra esminis veiksnys, turintis poveikį juslinėms produkto savybėms, priklauso nuo gyvūnų pašaro. Remiantis dar kitu tyrimu (Bugaudas ir kt., 2001), terpeno kiekis piene yra tiesiogiai susijęs su jo kiekiu ganykliniuose pašaruose;

                     (27)

                     be to, galvijų ganymas ganyklose, kuriose yra Kipro endeminių augalų, pavyzdžiui, čiobrelių ir Sarcopoterium spinosum, ir mityba jais lemia susijusias galutinio produkto aromatines savybes;

                     (28)

                     be to, Reglamente (ES) Nr. 1151/2012 nėra nuostatų, pagal kurias būtų reikalaujama, kad nustatytų ribų vietovė būtų visiškai homogeniška, ir kad SKVN turėtų būti susijusi su visiškai standartizuotais ir vienodais produktais. Todėl prieštaraujančių šalių tvirtinimai, kad vietos augalai, turintys poveikį produkto ypatumui, nėra paplitę visame Kipre, nėra pagrįsti;

                     (29)

                     produkto „Χαλλούμι“ (Halloumi) / „Hellim“ specifikacija, palyginti su 1985 m. Kipro priimtu susijusiu teisiniu standartu, išliko nepakitusi. Todėl dėl galimo žaliavos, kuri gali būti naudojama šiam sūriui gaminti, trūkumo produkto specifikacijoje nurodytų pieno procentinio dydžio ar pašarų kiekio reikalavimų savaime netaptų neįmanoma laikytis. Be to, Reglamente (ES) Nr. 1151/2012 nereikalaujama nustatyti kiekybinės gamybos ribos. Nepaisant to, kas išdėstyta pirmiau, Kipras ūkio subjektams, kurie negali laikytis produkto specifikacijos reikalavimų, suteikė pereinamąjį laikotarpį, kad jie galėtų visiškai suderinti savo produkciją su atitinkamais reikalavimais, leisdamas jiems laikantis griežtesnių sąlygų laikinai naudoti mažesnį avių ir ožkų pieno kiekį;

                     (30)

                     kalbant apie žmogiškuosius veiksnius ir patirtį, susijusią su šio sūrio gamyba, daugelis esančių nuorodų įrodo, kad jis gaminamas Kipre nuo 1554 m. Tuo klausimu bendrajame dokumente nurodyta, kad „Χαλλούμι“ (Halloumi) / „Hellim“ yra laikomas tradiciniu Kipro produktu, nes jis atliko labai svarbų vaidmenį salos gyventojų – tiek Kipro graikų, tiek turkų – gyvenime ir mityboje. Žinios apie gamybos procesą perduodamos iš kartos į kartą. Abi šio sūrio savybės – perlenkta forma ir išskirtinė savybė – neišsilydyti aukštoje temperatūroje, – yra užtikrinamos sūrį gaminant šiuo tradiciniu iš kartos į kartą perduodamu būdu;

                     (31)

                     turint omenyje šimtmečius trunkančią pasaulinę Kipro piliečių migraciją, konkretūs šio sūrio gamybos būdai galėjo būti pritaikyti ir kitur, tačiau „Χαλλούμι“ (Halloumi) / „Hellim“ gamyba vis dar yra neatskiriama nuo Kipro ir yra unikaliu būdu susijusi su Kipro kulinariniu paveldu;

                     (32)

                     žmogiškasis veiksnys negali būti laikomas atskiru elementu. Žmogiškieji ir gamtiniai veiksniai turi sąveikauti ir taip nulemti konkretų galutinį rezultatą;

                     (33)

                     be to, Reglamento (ES) Nr. 1151/2012 7 straipsnio 1 dalies e punkte nereikalaujama, kad registruotinas pavadinimas būtų susijęs su produktu, kuris per šimtmečius buvo gaminamas nekintančiu būdu. Jame tik reikalaujama, kad produkto specifikacijoje būtų nurodyti to specifinio produkto gaminimo būdai (jei yra), kurie skiriasi nuo standartinių tokios rūšies produktui gaminti taikomų būdų. Todėl „Χαλλούμι“ (Halloumi) / „Hellim“ atitiktis reikalavimams negali būti ginčijama remiantis tuo, kad gamybos būdai neišliko visiškai nepasikeitę;

                     (34)

                     kiti prieštaravimą pateikusių subjektų tvirtinimai susiję su produkto specifikacijoje aprašyto produkto ir faktiškai pagaminto produkto neatitiktimi, susijusia su naudojama atitinkamos rūšies (avių, ožkų ir karvių) pieno dalimi ir tam tikrais specifiniais kai kurių Kipro turkų bendruomenės gamintojų, kurie nenaudoja mėtų ar pasterizuoto pieno, gamybos būdų ypatumais;

                     (35)

                     tačiau, pirma, tokie teiginiai nebuvo pagrįsti jokiais tvirtais įrodymais. Antra, reikalavimai, susiję su mėtų pridėjimu, pasterizuoto pieno naudojimu ir atitinkama avių, ožkų ir karvės pieno dalimi, jau įtraukti į atitinkamą 1985 m. priimtą Kipro standartą. Todėl Kipre negalėjo būti teisėtai parduodamas joks tokio standarto neatitinkantis produktas „Χαλλούμι“ (Halloumi) / „Hellim“, neatsižvelgiant į tai, kad jis gali būti parduodamas trečiųjų šalių, kuriose šis sūris šiuo metu nėra saugomas, teritorijoje. Be to, dėl dabartinio prašymo kelerius metus nacionaliniu lygmeniu buvo vykdoma išsami nacionalinė prieštaravimo procedūra, o fiziniai ar juridiniai subjektai, nesutinkantys su teisiškai privalomais gamybos standartais, turėjo galimybę Kipro administracinėse ir teisminėse institucijose pateikti visus su tuo susijusius reikalavimus. Atsižvelgiant į tai, kaip nurodyta, šiems veiklos vykdytojams buvo suteiktas pereinamasis laikotarpis;

                     (36)

                     kalbant apie tariamą mokslinių įrodymų, susijusių su įvairiais produkto specifikacijoje nurodytais parametrais ir savybėmis, trūkumą, prašymas pateikti pernelyg išsamią informaciją yra nepagrįstas, pernelyg apsunkinantis ir nereikšmingas. Reglamente (ES) Nr. 1151/2012 nereikalaujama, kad dėl produkto, kuriam turi būti naudojama atitinkama SKVN, būtų pateikiamas toks išsamus kiekvieno parametro ar kiekvienos savybės aprašymas;

                     (37)

                     Komisija įvertino Kipro paraišką ir nenustatė jokių akivaizdžių klaidų. Prieštaravimus pateikę subjektai nepateikė pakankamai motyvuotų įrodymų, kad Kipro paraiška iš esmės yra klaidinga. Jie iš esmės nurodė nepakankamą mokslinį paraiškos pagrindimą. Kipro pateikti faktai, pareiškimai, motyvai ir nuorodos laikomi pakankamai įtikinamais, kad būtų galima pagrįsti SKVN „Χαλλούμι“ (Halloumi) / „Hellim“ įregistravimą pagal Reglamentą (ES) Nr. 1151/2012;

                     (38)

                     produkto „Χαλλούμι“ (Halloumi) / „Hellim“ specifikacijoje yra daug elementų, kurie leidžia laikyti pavadinimą saugoma kilmės vietos nuoroda pagal Reglamento (ES) Nr. 1151/2012 5 straipsnio 1 dalį: Viduržemio jūros klimatas, kuriam būdinga karšta, sausa vasara ir švelni, lietinga žiema; salos reljefas: kalnuose lyja palyginti stipriai, ir tai turi įtakos žemumų hidrologijai ir aplinkai; dėl geologinės struktūros, klimato, geografinės padėties ir supančios jūros, Kipro flora yra viena iš turtingiausių Viduržemio jūros regione, nepaisant mažo salos dydžio; vietinės storauodegių veislių avys ir vietinės ‘Machaira’ ir ‘Pissouri’ veislių ožkos, taip pat kitų veislių avys ir ožkos, kurios yra gerai prisitaikiusios prie vietos klimato; vietos tradicija kaitinti produktą aukštoje temperatūroje tam tikrą laiką neleidžiant jam išsilydyti, dėl ko susidaro didelis kiekis tam tikrų pagrindinių cheminių junginių (daugiausiai laktonų ir metilketonų), kurie nulemia „Χαλλούμι“ (Halloumi) / „Hellim“ skonį; gamybos proceso metu tipiniu būdu suformuojama varškė, dėl ko „Χαλλούμι“ („Halloumi“) / „Hellim“ skiriasi nuo visų kitų sūrių; į sūrį dedama Kipro mėta, kuri suteikia galutiniam produktui būdingą aromatą;

                     (39)

                     atsižvelgdama į Komisijos ir valstybių narių įgaliojimų, susijusių su geografinių nuorodų registravimo procedūra pagal Reglamentą (ES) Nr. 1151/2012, pasidalijimą, Komisija turėtų patikrinti, ar atitinkamoje paraiškoje nėra akivaizdžių klaidų, o kompetentingos nacionalinės institucijos, įskaitant, jei taikoma, nacionalinius teismus, gali geriausiai įvertinti konkrečios paraiškos techninius aspektus prieš pateikiant registracijos paraišką Komisijai;

                     (40)

                     2003 m. Stojimo sutarties protokolo Nr. 10 dėl Kipro 1 straipsnio 1 dalyje numatyta, kad iki Kipro susivienijimo acquis taikymas Kipro Respublikos Vyriausybės veiksmingai nekontroliuojamose teritorijose yra atidedamas. Todėl Kipro Vyriausybė negali būti laikoma atsakinga už kokias nors Sąjungos teisės netaikymo tose teritorijose pasekmes. Pagal to protokolo 3 straipsnį niekas neužkerta kelio taikyti priemones, skirtas šių teritorijų ekonominei plėtrai skatinti. Tos priemonės nedaro poveikio acquis taikymui Stojimo sutartyje nustatytomis sąlygomis visoje likusioje Kipro Respublikos teritorijos dalyje. „Χαλλούμι“ (Halloumi) / „Hellim“ atveju gali būti sudaryta dviejų bendruomenių darbo grupė, nes patirtis parodė, kad tokios grupės atlieka svarbų vaidmenį;

                     (41)

                     pagal šią sistemą, atsižvelgiant į tai, kad gamtos ir žmogiškieji veiksniai, susiję su „Χαλλούμι“ (Halloumi) / „Hellim“ gamyba, yra objektyviai, tradiciškai ir istoriškai bendri visai Kipro salai, nustatant šio sūrio geografinės vietovės ribas reikėtų įtraukti visą Kipro salą;

                     (42)

                     todėl, kad nuorodos registravimas būtų susijęs su visa reikalavimus atitinkančia šio sūrio gamybos vietove, ir atsižvelgiant į Reglamento (ES) Nr. 1151/2012 46 straipsnio 2 dalyje nustatytą reikalavimą, veiklos vykdytojai, norintys laikytis šio sūrio specifikacijos, turėtų turėti galimybę tai daryti nesusidurdami su diskriminacinio pobūdžio ar kitomis objektyviai nepagrįstomis kliūtimis. Tuo tikslu pagal to reglamento 35–40 straipsnius turėtų būti nustatytas veiksmingas ir ilgalaikis kontrolės mechanizmas, kuriuo būtų užtikrinama, kad veiklos vykdytojai laikytųsi produkto specifikacijos visoje reikalavimus atitinkančioje geografinėje vietovėje. Atsižvelgiant į tai, kad acquis taikymas sustabdytas teritorijose, kuriose Kipro Respublikos Vyriausybė nevykdo veiksmingos kontrolės, iki Kipro susivienijimo išimtiniais atvejais ir laikinai turėtų būti sudarytas galiojantis susitarimas siekiant užtikrinti, kad kontrolė galėtų būti veiksmingai vykdoma visoje saloje, nes jos nebuvimas būtų pagrindas panaikinti registraciją pagal Reglamento (ES) Nr. 1151/2012 54 straipsnį;

                     (43)

                     Reglamento (ES) Nr. 1151/2012 37 straipsnio 1 dalies b punkte nustatyta, kad saugomų kilmės vietos nuorodų atitikties produkto specifikacijai patikrinimą prieš pateikiant produktą rinkai gali atlikti įgaliotosios įstaigos, kaip apibrėžta Reglamento (ES) 2017/625 3 straipsnio 5 dalyje. Įgaliotosios įstaigos yra atskiri juridiniai subjektai, kuriems buvo pavestos tam tikros oficialios kontrolės užduotys. Pagal tą sistemą ir laikantis Bendrojo susitarimo, taip pat atsižvelgiant į išskirtinę padėtį Kipro Respublikos teritorijose, kuriose acquis taikymas sustabdytas, tikslinga, kad tarptautiniu mastu akredituota įstaiga „Bureau Veritas“ būtų paskirta įstaiga, atsakinga už Reglamente (ES) Nr. 1151/2012 numatytas kontrolės užduotis, susijusias su specifikacija „Χαλλούμι“ (Halloumi) / „Hellim“ visame Kipre. „Χαλλούμι“ (Halloumi) / „Hellim“ registracija, kaip numatyta Bendrajame susitarime, priklauso nuo to, ar šios kontrolės užduotys pavedamos „Bureau Veritas“ pagal Reglamento (ES) 2017/625 28 ir 29 straipsnius. Iš tiesų „Bureau Veritas“ yra įgijusi didelę ir ilgalaikę patirtį SKVN kontrolės srityje ir gali užtikrinti, kad būtų sukurtas veiksmingas, objektyvus ir nešališkas bendras oficialios kontrolės, susijusios su atitikties produkto „Χαλλούμι“ (Halloumi) / „Hellim“ specifikacijai tikrinimu, mechanizmas visame Kipre ūkių, pašarų ruošimo, pieno surinkimo, vežimo ir sūrių gaminimo lygmenimis. Taigi visiems gamintojams visoje saloje būtų taikomas bendras kontrolės mechanizmas, užtikrinantis visišką atitiktį produkto „Χαλλούμι“ (Halloumi) / „Hellim“ specifikacijai. Jei būtų manoma, kad tai tikslinga, „Bureau Veritas“ turėtų būti leista palaikyti ryšius su Kipro turkų prekybos rūmais. Jei „Bureau Veritas“ praneštų apie reikalavimų nesilaikymo atvejus ir jei atitinkami gamintojai tokių atvejų neištaisytų, iš jų galiausiai turėtų būti atimta teisė naudoti pavadinimą;

                     (44)

                     atsižvelgiant į išskirtinę padėtį Kipro Respublikos teritorijose, kuriose acquis taikymas yra sustabdytas, įstaigai „Bureau Veritas“ skirtame įgaliojime turėtų būti numatyta, kad ji ataskaitas siųstų Kipro Respublikos kompetentingoms institucijoms ir Komisijai. Kipro turkų prekybos rūmai gaus informaciją, kai bus laikoma, kad to reikia;

                     (45)

                     intelektinės nuosavybės teisės reglamentuojamos teritoriškumo principu. Todėl SKVN „Χαλλούμι“ (Halloumi) / „Hellim“ įregistravimas Sąjungoje priklauso tik nuo ten susiklosčiusios padėties. Šiuo atžvilgiu nėra svarbu, ar šiuo pavadinimu pažymėto sūrio gamyba ar pardavimas vykdomi trečiosiose šalyse. Taip pat nėra svarbus šiam sūriui taikomų reguliavimo standartų egzistavimas už Sąjungos ribų;

                     (46)

                     be to, reikėtų pažymėti, kad, remiantis Reglamento (ES) Nr. 1151/2012 2 straipsnio 3 dalimi, „Χαλλούμι“ (Halloumi) / „Hellim“ pateikimas Sąjungos rinkai priklauso nuo atitikties kitoms konkrečioms svarbioms Sąjungos nuostatoms, įskaitant Sąjungos lygmeniu taikomų sanitarinių nuostatų laikymąsi;

                     (47)

                     prieštaravimo procedūroje nebuvo pateikta jokių tvirtų įrodymų apie tokio sūrio importą iš trečiųjų šalių į Europos Sąjungą. Todėl nėra priežasčių, dėl kurių konkretiems gamintojams trečiosiose šalyse reikėtų suteikti pereinamąjį laikotarpį pagal Reglamento (ES) Nr. 1151/2012 15 straipsnio 1 dalį;

                     (48)

                     neginčytina, kad Kipras yra didžiausias šio sūrio gamintojas ir eksportuotojas visame pasaulyje, per metus pagaminantis daugiau kaip 19 500 tonų sūrio (24,4 kg vienam gyventojui). Į šiuos skaičius neįtraukta gamyba tose Kipro Respublikos vietovėse, kuriose Kipro Respublikos Vyriausybė nevykdo veiksmingos kontrolės;

                     (49)

                     2000 m. Vidaus rinkos derinimo tarnybą (VRDT) įregistravo „Halloumi“ kaip Kipre pagal 1985 m. Kipro priimtą atitinkamą standartą, taigi, pagal specifikaciją „Χαλλούμι“ (Halloumi) / „Hellim“ gaminamo sūrio prekių ženklą. VRDT buvo pateiktas vienas prieštaravimo pareiškimas, kuris vėliau buvo atsiimtas. Todėl tuo metu to sūrio Kipro tapatybė nebuvo ginčijama. Bendrasis Teismas taip pat įvertino, visų pirma, sujungtose bylose T-292/14 ir T-293/14 (5), kad „HALLOUMI“ ir „ΧΑΛΛΟΥMI“ yra specialus Kipro sūris. Byloje T-535/10 (6) Bendrasis Teismas nusprendė, kad graikų kalbos žodis „Halloumi“ turi būti verčiamas į turkų kalbą kaip „Hellim“, taigi abu šie žodžiai reiškia tą patį specialų Kipro sūrį. Kitų Sąjungoje registruotų prekių ženklų atveju, jei jie prieštarautų pavadinimui „Χαλλούμι“ (Halloumi) / „Hellim“, būtų taikomos Reglamento (ES) Nr. 1151/2012 14 straipsnio nuostatos. Tačiau prieštaravimą pateikę subjektai nepateikė jokios informacijos, kuri neleistų sūriui „Χαλλούμι“ (Halloumi) / „Hellim“ suteikti apsaugos dėl anksčiau įregistruoto prekių ženklo gero vardo ar žinomumo;

                     (50)

                     tuo metu, kai Jungtinė Karalystė pateikė prieštaravimą, ji buvo Europos Sąjungos valstybė narė, tačiau dabar jau nebėra;

                     (51)

                     remiantis Jungtinės Karalystės pateiktu pagrįstu prieštaravimo pareiškimu, joje per metus šio sūrio pagaminama apie 300 tonų, t. y. 0,00461 kg vienam gyventojui, o iš Kipro ji per metus importuoja apie 6 500 tonų šio sūrio;

                     (52)

                     remiantis šiuo pagrįstu prieštaravimo pareiškimu, įregistravus pavadinimą „Χαλλούμι“ (Halloumi) / „Hellim“ kaip saugomą kilmės vietos nuorodą pagal Reglamentą (ES) Nr. 1151/2012, pavadinimo „Halloumi“ / „Hellim“ nebūtų galima naudoti Jungtinėje Karalystėje gaminamiems sūrio produktams pavadinti;

                     (53)

                     tačiau šis reglamentas netaikomas Jungtinės Karalystės teritorijai (išskyrus Šiaurės Airiją), nes joje pavadinimas nebūtų saugomas. Kalbant konkrečiai apie Šiaurės Airiją, kurios teritorijoje pavadinimas bus saugomas, atsižvelgiant į Jungtinės Karalystės Komisijai pateiktame pagrįstame prieštaravimo pareiškime pateiktą informaciją ir į faktines bei teisines aplinkybes, susijusias su pavadinimo „Χαλλούμι“ (Halloumi) / „Hellim“ vartojimu, ūkio subjektai Jungtinėje Karalystėje gaminamiems sūrio produktams neturi pagrįstų priežasčių toliau naudoti pavadinimą „Halloumi“ / „Hellim“;

                     (54)

                     dėl „Χαλλούμι“ (Halloumi) / „Hellim“ tariamo bendrinio pobūdžio reikėtų pareikšti, kad šio termino suvokimas už Europos Sąjungos ribų ir galimas susijusių gamybos norminių standartų ar teismo sprendimų egzistavimas trečiosiose šalyse šiam sprendimui nėra svarbūs;

                     (55)

                     priešingai prieštaravimo pareiškimus pateikusių subjektų teiginiams, „Χαλλούμι“ (Halloumi) / „Hellim“ netapo visoje Europoje gaminamo sūrio tipu, kurio pavadinimas tapo bendriniu. Šio sūrio gamyba už Kipro ribų yra nereikšminga, tuo tarpu produktas yra žinomas ir vartojamas didžiojoje Sąjungos teritorijos dalyje. Pavadinimo „Χαλλούμι“ (Halloumi) / „Hellim“ bendrinis pobūdis nenustatytas jokiais nacionaliniais ar Sąjungos aktais. Per Sąjungos lygmeniu vykdomą prieštaravimo procedūrą nebuvo pateikta jokių pretenzijų (išskyrus Jungtinės Karalystės prieštaravimą) dėl pavadinimo bendrinio pobūdžio;

                     (56)

                     taip pat Sąjungos teritorijoje daugiausia vartojamas Kipre pagamintas „Χαλλούμι“ (Halloumi) / „Hellim“ sūris;

                     (57)

                     Kipro valdžios institucijos taip pat įtikinamai įrodė, kad Sąjungos vartotojai nelaiko sūrio „Halloumi“ ar „Hellim“ tik sūrio rūšimi, nesusijusia su konkrečia geografine kilme. Iš maisto pramonės suinteresuotųjų subjektų pateiktų įrodymų, daugiau kaip 100 metų vykdomos Kipro bendrovių eksporto veiklos, daugybės straipsnių žiniasklaidoje, sūrio populiarinimo ir (arba) reklamos veiklos neabejotinai matyti, kad jau keletą šimtmečių šiam sūriui būdinga Kipro tapatybė. Be to, įvairių šalių ir kalbų prestižinės enciklopedijos ir žodynai patvirtina tokį nuolatinį ir išskirtinį šio sūrio ir Kipro žemės ryšį;

                     (58)

                     be to, daugelyje ne Kipre pagamintų „Halloumi“ / „Hellim“ etikečių daroma tiesioginė arba netiesioginė nuoroda į Kiprą, nurodant, kad sūris pagamintas pagal tradicinį Kipro receptą ar tradiciją arba gamyba yra pagrįsta šiuo receptu ar tradicijomis, arba etiketėje panaudoti su Kipro kultūra sūrį siejantys vaizdiniai arba tekstai. Taigi tokia sąsaja su Kipru, nors naudojama ne Kipro tapatybės sūriui, yra tvirtinama ir sąmoningai siekiama vykdant pardavimo strategiją, kuri pasinaudoja pirminio produkto reputacija, taip sukuriant tikrą vartotojų klaidinimo riziką;

                     (59)

                     VRDT pareiškimas dėl tariamai bendrinio pavadinimo „Halloumi“ pobūdžio, pateiktas įvairiuose Apeliacinės tarybos sprendimuose, visų pirma 2010 m. rugsėjo 20 d. sprendime, kurį vėliau panaikino Bendrasis Teismas (7), yra tik obiter dictum. Šis teiginys prieštarauja Bendrojo Teismo sprendimui byloje T-535/10, kuriame apibrėžiama sūrio „Halloumi“ arba „Hellim“ Kipro tapatybė, o bendrinis pavadinimo pobūdis, kaip apibrėžta Reglamento (ES) Nr. 1151/2012 41 straipsnyje, nėra nagrinėjamas. Be to, šis teiginys buvo pateiktas iki paraiškos įregistruoti SKVN „Χαλλούμι“ (Halloumi) / „Hellim“ pateikimo;

                     (60)

                     2014 m. liepos 9 d. raštu Kipras pranešė Komisijai, kad 2014 m. liepos 9 d. Kipro Respublikos žemės ūkio, kaimo plėtros ir aplinkos ministerijos sprendimu Nr. 326/2014 geografinėje vietovėje įsisteigusiems ūkio subjektams, atitinkantiems Reglamento (ES) Nr. 1151/2012 15 straipsnio 4 dalies sąlygas, buvo suteiktas dešimties metų pereinamasis laikotarpis nuo paraiškos pateikimo Komisijai dienos;

                     (61)

                     siekiant kontrolės užduotis vykdančiai įstaigai suteikti pakankamai laiko (atsižvelgiant taip pat į papildomus COVID-19 pandemijos sukeltus suvaržymus) parengti ir įgyvendinti kontrolės planą, suteikiantį galimybes visiems geografinėje vietovėje įsisteigusiems ūkio subjektams, pageidaujantiems laikytis sistemos taisyklių su tikslu būti tikrinamiems pagal atitinkamą tikrinimo sistemą, šio reglamento taikymas atidedamas iki 2021 m. spalio 1 d.;

                     (62)

                     todėl pavadinimą „Χαλλούμι“ (Halloumi) / „Hellim“ reikėtų įtraukti į saugomų kilmės vietos nuorodų ir saugomų geografinių nuorodų registrą;

                     (63)

                     šiuo reglamentu nustatytos priemonės atitinka Žemės ūkio produktų kokybės politikos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Χαλλούμι“ (Halloumi) / „Hellim“ (SKVN).
            Pirmoje pastraipoje nurodytas pavadinimas – tai produkto, priskiriamo Komisijos įgyvendinimo reglamento (ES) Nr. 668/2014 (8) XI priede nurodytai 1.3 klasei „Sūriai“, pavadinimas.

            2 straipsnis
            Pavadinimui „Χαλλούμι“ (Halloumi) / „Hellim“ (SKVN) taikomas dešimties metų pereinamasis laikotarpis, kurį Kipras 2014 m. liepos 9 d. Kipro Respublikos Žemės ūkio, kaimo plėtros ir aplinkos ministerijos sprendimu Nr. 326/2014 suteikė geografinėje vietovėje įsisteigusiems ūkio subjektams, atitinkantiems Reglamento (ES) Nr. 1151/2012 15 straipsnio 4 dalies sąlygas.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. spalio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 12 d.

                  Komisijos vardu

                  Pirmininkė

               Ursula VON DER LEYEN

            (1)  OL L 343, 2012 12 14, p. 1.

            (2)  OL C 246, 2015 7 28, p. 9.

            (3)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).

            (4)  Sprendimas dėl Prieštaravimo Nr. B2152604, Sprendimas dėl Prieštaravimo Nr. B2318585, Sprendimas dėl Prieštaravimo Nr. B2190257, Sprendimas dėl Prieštaravimo Nr. B2191396, Sprendimas dėl Prieštaravimo Nr. B002124637.

            (5)  2015 m. spalio 7 d. Bendrojo teismo (ketvirtosios kolegijos) sprendimas sujungtose bylose T-292/14 ir T-293/14, Kipro Respublika / Vidaus rinkos derinimo tarnyba (prekių ženklams ir pramoniniam dizainui).

            (6)  2012 m. birželio 13 d. Bendrojo teismo (aštuntosios kolegijos) sprendimas byloje T-535/10, Organismos Kypriakis Galaktokomikis Viomichanias prieš VRDT – Garmo (GAZI Hellim).

            (7)  2010 m. rugsėjo 20 d. OHMI ketvirtosios apeliacinės tarybos sprendimas (byla R 1497/2009-4), panaikintas 2012 m. birželio 13 d. Bendrojo Teismo (aštuntosios kolegijos) sprendimu byloje T-535/10.

            (8)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).